Voisiko ikääntyvälle omaiselle hankkia joululahjaksi viilennyslaitteen?

Näin marraskuussa kesän helteet ovat vain kaukainen muisto. Mutta täällä Etelä-Karjalassakin joka kesä aina hellejakso koittaa, ja siksi haluaisimme ehdottaa ikäihmisten omaisille:

Voisiko vaikka sukulaisten kanssa yhteisenä joulu- tai merkkipäivälahjana hankkia läheiselle viilennyslaitteen?

Etelä-Karjalan hyvinvointialueen (Ekhva) kotihoidon palvelupäällikkö Miia Inna kertoo, että kesäisin kotikäyntien yhteydessä työntekijät toistuvasti toteavat ikäihmisten asuntojen olevan todella kuumia.

− Ikäihmisten asunnot ovat usein pieniä eikä niissä läpituuletus ole aina mahdollista. Usein asiakkaamme eivät myöskään toimintakyvyn aleneman vuoksi itse kykene tuulettamaan asuntojaan kesähelteellä suositusten mukaan, aikaisin aamuisin ja myöhään illalla.

Kotihoidon työntekijät käyvät kesäisin asiakkaiden kodeissa, joissa helteellä on jopa yli 30 astetta. Kuumassa asunnossa ympäri vuorokauden oleminen ei varsinkaan heikolle ikäihmiselle ole terveellistä.

Suuri osa kotihoidon ikääntyneistä asiakkaista on toimintakyvyltään sellaisia, ettei pääse kuumasta asunnostaan edes pieneksi hetkeksi puistoon tai kauppaan viilentymään

Miia Inna

Asunnon miellyttävällä lämpötilalla on suuri merkitys ikäihmisen hyvinvointiin; se ehkäisee vakavia kuumuudesta aiheutuvia haittavaikutuksia ja säästää myös mahdollisesti jopa toistuvat, nestehukasta tai kaatumisesta johtuvat päivystyskäynnit tai pahimmassa tapauksessa sairaalajaksot.

Esimerkiksi yhden lyhyen sairaalajakson kustannuksilla saisi jo yhden viilennyslaitteen (kun lasketaan yhteen kyyti päivystykseen, poliklinikkamaksu, 2–4 osastopäivää ja kyyti takaisin kotiin).

Helle on terveysriski ikäihmisille

Erityisesti yli 65-vuotiaat ovat herkkiä kuumuuden haittavaikutuksille. Vanhenemisen myötä elimistön lämmönsäätelykyky laskee ja nestevajauksen riski suurenee. Lisäksi yleinen terveydentila ja toimintakyky heikentyvät ja pitkäaikaissairauksien todennäköisyys lisääntyy.

Tutkimusten mukaan varsinkin sydänsairauksista ja hengityselinsairauksista johtuvat kuolemat lisääntyvät helteellä. Lämpötilan kohotessa yli optimilämpötilan (24 °C) kuolleisuus voi kasvaa jopa 2–4 prosenttia jokaista lämpöastetta kohti.

Lähde:
Terveyden ja hyvinvoinnin laitos
Sosiaali- ja terveysministeriö

Lisätietoja:

Miia Inna, kotihoidon palvelupäällikkö, puh. 040 169 5875, miia.inna@ekhva.fi